2018ء کے انتخابات میں 13 خواجہ سرا بھی حصہ لیں گے
گزشتہ انتخابات میں چارخواجہ سرا امیدواروں نے الیکشن میں حصہ لیا تھا تاہم وہ باقاعدہ تیاری سے الیکشن نہیں لڑے تھے۔اس سال ’آل پاکستان ٹرانس جینڈر الیکشن نیٹ ورک‘ کے تحت خواجہ سرا منظم طریقے سے الیکشن میں حصہ لیں گے۔
اعلان کے مطابق انتخابی دنگل میں اترنے والے 13 خواجہ سراؤں میں سے دو قومی جبکہ 11 صوبائی اسمبلیوں کے امیدوار ہوں گے۔ کراچی — پاکستان میں انتخابات کی تاریخ کا اعلان ہوتے ہی سیاسی اور انتخابی سرگرمیوں میں تیزی آنے لگی ہے اور اطلاعات ہیں کہ 25 جولائی کو ہونے والے ان انتخابات میں اس بار 13 خواجہ سرا بھی حصہ لیں گے۔ اس بات کا باضابطہ اعلان ’آل پاکستان ٹرانس جینڈر الیکشن نیٹ ورک‘ اور ’الیکشن کمیشن آف پاکستان‘ کی جانب سے مشترکہ طور پر منعقدہ قومی مشاورتی اجلاس میں کیا گیا۔ اعلان کے مطابق انتخابی دنگل میں اترنے والے 13 خواجہ سراؤں میں سے دو قومی جبکہ 11 صوبائی اسمبلیوں کے امیدوار ہوں گے۔ قومی مشاورتی اجلاس میں متوقع انتخابی امیدواروں اور ان کے انتخابی حلقوں کے نمائندوں نے شرکت کی۔ ان امیدواروں میں سے کچھ کے نام اور حلقے یہ ہیں: فرزانہ ریاض این اے 33، آرزو خان پی کے 33، لبنٰی پی پی 26، کومل پی پی 38، میڈیم بھٹو پی پی 189، نایاب این اے 142، جب کہ ندیم کشش قومی اسمبلی اور عاشی پنجاب اسمبلی کی نشست کے لیے انتخاب لڑیں گی۔ مشاورتی اجلاس کا مقصد امیدواروں اور تمام اسٹیک ہولڈرز سے مذاکرات تھے تا کہ وہ اپنے اپنے تحفظات اور خیالات شیئر کرسکیں۔ امیدواروں کی جانب سے جس چیز کے بارے میں سب سے زیادہ تحفظات ظاہر کیے گئے وہ شناختی دستاویز خاص کر کمپیوٹرائز قومی شناختی کارڈ ہے۔ اجلاس کے شرکا کا کہنا تھا کہ کچھ امیدواروں کو شناختی کارڈ میں مرد ظاہر کیا گیا ہے جب کہ وہ اپنے ظاہری خدوخال سے خاتون لگتے ہیں۔ پاکستان کے صوبے خیبر پخونخوا کی خصوصی کمیٹی برائے حقوق خواجہ سرا اور نیشنل ٹاسک فورس کے رکن قمر نسیم کے مطابق آرٹیکل 48 اے اور 'بی ای سی پی ایکٹ 2017ء' کے تحت خواجہ سرا کمیونٹی کو ’کمزور طبقے‘ میں شامل کیا گیا ہے جس کا مطلب یہ ہے کہ ان کی کمیونٹی کو لائن میں کھڑے ہونے کی ضرورت نہیں اور حقِ رائے دہی کے وقت بھی انہیں ترجیح دی جائے گی۔ گزشتہ انتخابات میں چار خواجہ سرا امیدواروں نے الیکشن میں حصہ لیا تھا تاہم وہ باقاعدہ تیاری سے الیکشن نہیں لڑے تھے۔ اس سال ’آل پاکستان ٹرانس جینڈر الیکشن نیٹ ورک‘ کے تحت خواجہ سرا منظم طریقے سے الیکشن میں حصہ لیں گے۔ پاکستانی اخبار 'ایکسپریس ٹریبیون' کی ایک رپورٹ کے مطابق الیکشن کمیشن آف پاکستان کی ایڈیشنل ڈائریکٹر جنرل (جینڈر افیئرز) نگہت صدیقی کا کہنا ہے کہ کمیشن خواجہ سرا کمیونٹی کوانتخابات میں دوستانہ ماحول فراہم کرے گا کیوں کہ نہ صرف ووٹر بلکہ بطور امیدوار بھی خواجہ سراؤں کا الیکشن میں شرک ہونا ایک بڑی کامیابی ہے۔